text: Så har F 16-kampfly fra Skrydstrup været i aktion over Irak og Syrien
  25 juni 2016 kl. 06.01
  Efter otte måneder er F 16 fly fra flyvestation Skrydstrup tilbage i Irak og Syrien. Otte bomber er kastet på en uge.
  Den seneste uge har danske kampfly deltaget i otte missioner i Irak og det østlige Syrien og kastet otte bomber mod fjendtlige mål.
  Det oplyser forsvaret i en update om de danske F16-fly, der for halvanden uge siden satte kursen fra Skrydstrup mod Tyrkiet, hvorfra flyene de næste seks måneder skal deltage i kampen mod den ekstremistiske gruppe Islamisk Stat (IS) i Irak og Syrien.
  Missionerne er foregået over både irakisk territorium og over det østlige Syrien. Der er angrebet mål i de irakiske provinser Ninawa, Salah Ad Din og Al Anbar. Målene har blandt andet været morterstillinger og tunge maskinkanonstillinger.
  -  Vores udgangspunkt er, at vi flyver 12 missioner om ugen - medmindre der i særlige situationer er behov for mere. Jeg har været imponeret over, hvordan hele holdet har arbejdet på at få tingene til at fungere her i opstartsfasen, hvor man altid kan støde på udfordringer. Jeg kan mærke, at der er god stemning, og at folk er ved godt mod, sigerchefen for kampflybidraget, oberst Peter Johan Bødker.
  